**Ministru kabineta noteikumu projekta „Grozījumi Ministru kabineta 2005.gada 27.decembra noteikumos Nr.1032 „Noteikumi par budžetu ieņēmumu klasifikāciju” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekta „Grozījumi Ministru kabineta 2005.gada 27.decembra noteikumos Nr.1032 „Noteikumi par budžetu ieņēmumu klasifikāciju”” (turpmāk – noteikumu projekts) mērķis ir pilnveidot budžetu ieņēmumu klasifikāciju atbilstoši spēkā esošiem normatīviem aktiem, optimizēt tās detalizācijas pakāpi, tādējādi novēršot interpretācijas iespējas un atvieglojot klasifikācijas piemērošanu. Ministru kabineta noteikumu projekta spēkā stāšanās paredzēta 2021.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts sagatavots pēc Finanšu ministrijas iniciatīvas un Valsts kontroles revīzijas ziņojuma Nr.2.4.1-23/2018 ieteikuma Nr.19, lai atvieglotu klasifikācijas piemērošanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Noteikumu projekta mērķis ir pilnveidot budžetu ieņēmumu klasifikāciju:* pārstrukturizēt un samazināt ieņēmumu klasifikācijas kodu skaitu, lai nodrošinātu, ka pēc ekonomiskās būtības līdzvērtīgi ieņēmumi tiktu attiecināti uz vienu kodu, tādējādi novēršot interpretācijas iespējas un atvieglojot klasifikācijas piemērošanu, kā arī mazinot kļūdu skaitu uzskaitē;
* precizēt klasifikācijas kodu nosaukumus un skaidrojumus, ņemot vērā dažādas izmaiņas normatīvajos aktos;
* īstenot Valsts kontroles revīzijas ziņojuma Nr.2.4.1.-23/2018 ieteikumu Nr.19 “Finanšu ministrijai sadarbībā ar Valsts kasi nodrošināt, ka tiek uzturēta aktualizēta budžeta ieņēmumu klasifikācija, lai iekasētas tiktu tikai aktuālas valsts nodevas.

Tādējādi tiks atvieglota klasifikācijas piemērošana tās lietotājiem, kā arī samazināts kļūdaini veikto maksājumu skaits, vienlaicīgi efektivizējot budžeta plānošanas un uzskaites procesus.1. **Vienotais nodokļu konts:**
	1. Līdz ar vienotā nodokļu konta ieviešanu Valsts kases sadales kontā saņemtās summas tiks sadalītas kalendārā gada pēdējā (darba) dienā, un nav paredzēts, ka paliks saistības pret pašvaldībām uz nākamo gadu, tāpēc tiek svītrots kods 1.1.1.1. “Saņemts no Valsts kases sadales konta iepriekšējā gada nesadalītais iedzīvotāju ienākuma nodokļa atlikums”, kā arī precizēti kodu 1.1.1.2. “Saņemts no Valsts kases sadales konta pārskata gadā ieskaitītais iedzīvotāju ienākuma nodoklis” un 1.1.1.4. “Valsts budžeta ieņēmumos iemaksātais iedzīvotāju ienākuma nodoklis” nosaukumi un koda 1.1.1.4. koda skaidrojums.
	2. Tiek izveidots jauns kods un skaidrojums 3.0.0.0. “Ieņēmumi, kas iemaksāti vienotajā nodokļu kontā”, lai vienotajā nodokļu kontā ieskatītie maksājumi jau kopš to saņemšanas brīža valsts budžetā (pēc naudas plūsmas principa) tiktu uzskatīti par saņemtiem valsts budžetā un atbilstoši uzrādīti kā valsts budžeta ieņēmumi līdz to sadalīšanai uz attiecīgo nodokļu, nodevas vai cita maksājuma valsts budžetā ieņēmumu veidu.
	3. Kods 8.3.1.0. “Ieņēmumi no a/s "Latvijas valsts meži"” tika izveidots vēsturiski, taču šobrīd ir vairākas kapitālsabiedrības, kurām maksājuma apmērs par valsts kapitāla izmantošanu tiek nostiprināts katru gadu noteiktā apmērā gadskārtējā valsts budžeta likumā. Turklāt, no 2021.gada visi ieņēmumi no dividendēm tiks ieskaitīti Vienotajā nodokļu kontā, kuru administrēs Valsts ieņēmumu dienests, iegūstot pilnu informāciju par visu kapitālsabiedrību veiktajām iemaksām. Tāpēc turpmāk kodam 8.3.0.0. “Ieņēmumi no dividendēm (ieņēmumi no valsts (pašvaldību) kapitāla izmantošanas)” netiks izdalīti apakškodi (svītrots tiek arī kods 8.3.9.0. “Pārējie ieņēmumi no dividendēm (ieņēmumi no valsts (pašvaldību) kapitāla izmantošanas)”) un tiks atstāts tikai virskods. Tāpat ņemot vērā Latvijas Bankas maksājumu valsts budžetā (iemaksā valsts budžetā saskaņā ar likuma “[Par Latvijas Banku](https://likumi.lv/ta/id/65544-par-latvijas-banku)” [18.1 panta](https://likumi.lv/ta/id/65544-par-latvijas-banku#p18.1) 1.punktu) administrēšanu kontekstā ar Vienotā nodokļu konta ieviešanu no 2021.gada, kā arī izvērtējot maksājuma ekonomisko būtību, kods 8.2.0.0. “Ieņēmumi no Latvijas Bankas maksājuma” iekļauts kodā 8.3.0.0.
2. **Ieņēmumi par nomu/īri un komunālajiem pakalpojumiem:**

Harmonizējot ieņēmumu klasifikāciju ar 2019.gadā veiktiem grozījumiem budžetu izdevumu klasifikācijā (2019.gada 15.oktobra Ministru kabineta noteikumi Nr.482 “Grozījumi Ministru kabineta 2005. gada 27. decembra noteikumos Nr. 1031 "[Noteikumi par budžetu izdevumu klasifikāciju atbilstoši ekonomiskajām kategorijām](https://likumi.lv/ta/id/124833-noteikumi-par-budzetu-izdevumu-klasifikaciju-atbilstosi-ekonomiskajam-kategorijam)"), tiek papildināti kodu skaidrojumi, atrunājot izīrētāja rīcību ar komunālo pakalpojumu un citiem uz faktisko patēriņu balstītiem maksājumiem, kas saņemti no īrnieka. Iznomātājs, kas ir budžeta iestāde, no nomnieka saņemtos maksājumus uzskaita ieņēmumos. Ja iznomātājs pats sniedz komunālos pakalpojumus, tad ieņēmumus par šiem pakalpojumiem uzskaita atbilstoši to ekonomiskai būtībai (piemēram, 21.3.9.4 «Ieņēmumi par komunālajiem pakalpojumiem»). Ja iznomātājs pats nesniedz komunālos pakalpojumus (bet pats maksā tālāk pakalpojuma sniedzējam, piemēram AS “Latvenergo”), tad no nomnieka saņemto summu attiecina uz 21.3.8.1 «Ieņēmumi par telpu nomu».Uzsveram, ka koda 21.3.8.0. “Ieņēmumi par nomu un īri” apakškodos tiek attiecināti tādi ieņēmumi, kas rodas no budžeta iestādes sniegtajiem maksas pakalpojumiem, savukārt ieņēmumi no pašvaldības īpašuma iznomāšanas jāuzskaita kodā 13.5.0.0. “Ieņēmumi no valsts un pašvaldību īpašuma iznomāšanas”. Attiecīgi ir svarīgi – kas ir līguma slēdzējs un ieņēmumu saņēmējs: pašvaldības budžeta iestāde, vai pašvaldība kā publiskās pārvaldes orgāns. Tā kā klasifikācija tiek lietota dažādu budžetu (valsts, pašvaldību, budžeta nefinansēto iestāžu un valsts budžeta daļēji finansēto atvasināto personu) vajadzībām, ir nepieciešams nodalīt ieņēmumus, kas ir maksa par sniegtajiem pakalpojumiem un citi pašu ieņēmumi, un kuri tādi nav. Vienlaikus vēršam uzmanību, ka iestādes ieņēmumi no to sniegtajiem maksas pakalpojumiem un citi pašu ieņēmumi (21.x.x.x. kods) paliek iestādes rīcībā un var tikt izlietoti konkrētās iestādes izdevumu segšanai. Savukārt pašvaldības “lielajā” budžetā ieskaitītie ieņēmumi (13.x.x.x kods) var tikt izmantoti pašvaldības vispārējo mērķu finansēšanai saskaņā ar normatīvajiem aktiem. Šī koda nepieciešamību valsts līmenī nosaka kopējā budžeta un iestāžu budžetu esamība, un pašvaldības šo kodu piemēro pēc saviem ieskatiem, izvērtējot darījuma raksturu un ieņēmumu saņēmēju.Tiek precizēts koda 21.3.8.1. “Ieņēmumi par telpu nomu” nosaukums, lai nepārprotami uzsvērtu, ka uz kodu 21.3.8.1. attiecina nedzīvojamo platību un cita nekustāmā īpašuma nomu, savukārt dzīvojamās platības attiecina uz kodu 21.3.8.9. “Pārējie ieņēmumi par nomu un īri”. Tiek precizēts arī šī koda skaidrojums, svītrojot medību tiesību nomu, jo tā jau ir ietverta kodā 21.3.8.9.Kodi 21.3.8.1. un 21.3.8.9. tiek harmonizēti ar 2019.gadā veiktiem grozījumiem budžetu izdevumu klasifikācijā, atrunājot izīrētāja rīcību ar komunālo pakalpojumu un citiem uz faktisko patēriņu balstītiem maksājumiem, kas saņemti no īrnieka. Tāpat kodu 21.3.8.1. un 21.3.8.9. skaidrojumi tiek papildināti ar piebildi, ka tajos uzskaita ieņēmumus, ja komunālo pakalpojumu un citu maksājumu atmaksas saņēmējs ir Latvijas Republikas diplomātiskā un konsulārā pārstāvniecība ārvalstī, saņemto atmaksu attiecina uz atbilstošo izdevumu klasifikācijas kodu atbilstoši ekonomiskajām kategorijām, uz kuru attiecināti izdevumi, par kuriem saņemta atmaksa kārtējā gada ietvaros. Tas nepieciešams, jo Ārlietu ministrijai ir noslēgtas starpresoru vienošanās ar citām valsts budžeta finansētām iestādēm par to pārstāvju uzturēšanos Latvijas diplomātisko un konsulāro pārstāvniecību ārvalstīs telpās, kā ietvaros minētās iestādes kompensē pārstāvniecībām izdevumu daļu, atbilstoši to aizņemtajām telpām un komunālo pakalpojumu un citu izdevumu pieaugumam. Visos gadījumos pārstāvniecības ārvalstīs kompensāciju par to telpu izmantošanu attiecina uz atbilstošo izdevumu klasifikācijas kodu atbilstoši ekonomiskajām kategorijām kā izdevumu samazinājumu. Tiek papildināts koda 21.3.8.2. “Ieņēmumi par viesnīcu pakalpojumiem” skaidrojums, norādot, ka uz kodu attiecina ieņēmumus par dienesta dzīvojamām telpām (dzīvokļiem) profesionālā dienesta karavīriem, kā arī saņemtos komunālos pakalpojumus un citus maksājumus, ja tie nav iekļauti viesnīcas īres maksā.Papildināts koda 21.3.9.4. skaidrojums, uzsverot, ka šajā kodā saņem ieņēmumus no komunālajiem maksājumiem tikai tad, ja iestāde pati šos komunālos pakalpojumus sniedz. Ja iestāde (izīrētājs) saņem no īrnieka komunālo pakalpojumu maksājumu, ko tālāk pārskaita pakalpojuma sniedzējam, tad piemēro 21.3.8.0. atbilstošos apakškodus.1. **Kodu apvienošana/svītrošana optimizējot ieņēmumu klasifikāciju:**
	1. Papildināts koda 8.6.3.0. “Procentu ieņēmumi par ieguldījumiem parāda vērtspapīros un par aizņēmumiem ar negatīvu procentu likmi” skaidrojums ar atsauci uz procentu ieturējumiem no krājobligāciju pirmstermiņa dzēšanas, kā arī tiek svītroti kodi 8.6.3.1. “Budžeta procentu ieņēmumi par ieguldījumiem rezidentu parāda vērtspapīros un par aizņēmumiem ar negatīvu procentu likmi” un 8.6.3.2. “Budžeta procentu ieņēmumi par ieguldījumiem nerezidentu parāda vērtspapīros un par aizņēmumiem ar negatīvu procentu likmi” un to skaidrojumi, atstājot virskodu, harmonizējot ar pārējo klasifikācijas struktūru (šis ir vienīgais darījums, kur ieņēmumu kodi sadalīti atbilstoši rezidentūrai).
	2. Tiek svītroti apakškodi 9.3.8.1. “Nodeva par 1.kategorijas benzīna un aviācijas degvielas (tonnas) uzturēšanu”, 9.3.8.2. “Nodeva par 2.kategorijas petrolejas veida reaktīvās degvielas (tonnas) uzturēšanu”, 9.3.8.3. “Nodeva par 2.kategorijas petrolejas un dīzeļdegvielas (tonnas) uzturēšanu” un 9.3.8.4. “Nodeva par 3.kategorijas degvieleļļas (tonnas) uzturēšanu”, atstājot virskodu, jo atbildīgā ministrija var nodrošināt detalizētāku informāciju iekšējā uzskaitē.
	3. Precizēts koda 9.9.0.0. “Pārējās nodevas” nosaukums, jo apakškods 9.9.1.0. “Pārējās nodevas, kas iemaksātas valsts budžetā” tiek pievienots virskodam, bet apakškods 9.9.2.0. “Pārējās nodevas, kas iemaksātas pašvaldību budžetā” tiek svītrots, jo "pārējās" valsts nodevas, kas ieskaitītas pašvaldību budžetā, tiek attiecinātas uz kodu 9.4.9.0. “Pārējās valsts nodevas, kuras ieskaita pašvaldību budžetā”, bet "pārējās" pašvaldību nodevas uz kodu 9.5.2.9. “Pārējās nodevas, ko uzliek pašvaldības”;
	4. Kods 10.1.1.8. “Naudas sodi, ko uzliek Autotransporta direkcija” tiek svītrots, jo Autotransporta direkcija neuzliek sodus;
	5. Tiek svītrots kods 12.2.9.0. “Ieņēmumi no mobilo telekomunikāciju licences izsoles”, jo tas vairs nav aktuāls. Tā kā tika uzdoti jautājumi par ieņēmumiem par radiofrekvenču spektra izsolēm, ko organizē Sabiedrisko pakalpojumu regulēšanas komisija, paskaidrojam, ka šādi ieņēmumi jāattiecina uz kodu 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”.
	6. Tiek precizēts koda 20.3.0.0. “Ieņēmumi no struktūrfondiem” nosaukums un skaidrojums, jo tam tiek pievienoti jauni apakškodi 20.3.5.0. “Ieņēmumi no Kohēzijas fonda” (pārcelts no koda 20.4.0.0. “Ieņēmumi no Kohēzijas fonda”), 20.3.6.0 “Ieņēmumi no Eiropas Lauksaimniecības fonda lauku attīstībai” (pārcelts no koda 20.5.3.0. “Ieņēmumi no Eiropas Lauksaimniecības fonda lauku attīstībai”), 20.3.7.0. “Ieņēmumi no Eiropas Jūrlietu un zivsaimniecības fonda” (pārcelts no koda 20.5.5.0. “Ieņēmumi no Eiropas Jūrlietu un zivsaimniecības fonda”) un 20.3.8.0. “Ieņēmumi no Eiropas Lauksaimniecības garantiju fonda” (pārcelts no koda 20.5.2.0. “Ieņēmumi no Eiropas Lauksaimniecības garantiju fonda”), līdz ar to tiek svītrots kods 20.4.0.0. un kods 20.5.0.0. un visi tā apakškodi. Tas tiek darīts, lai zem viena koda atrastos visi klasifikācijā atrunātie ieņēmumi no Eiropas strukturālajiem un investīciju fondiem, kas līdz šim atradās dažādos kodos, kā arī uzskaitot šajā kodā ieņēmumus no Eiropas Lauksaimniecības garantiju fonda. Kods 20.5.4.0. “Ieņēmumi no Eiropas Zivsaimniecības fonda” tiek svītrots, jo ir beidzies, tas bija aktuāls 2007-2013 plānošanas periodā. Tāpat saistībā ar šīm izmaiņām tiek precizēts koda 21.1.5.0. “Eiropas Savienības līdzfinansējums Kohēzijas un Eiropas Savienības struktūrfondu projektu īstenošanai” nosaukums un skaidrojums. Lai arī ieņēmumi šajā kodā pēdējo reizi konstatēti 2014.gadā, tomēr kods tiek saglabāts gadījumā, ja notiks izmaiņas Eiropas strukturālo un investīciju fondu finansēšanas plūsmās.
	7. Tiek svītrots koda 21.1.9.1. “Ieņēmumi no citu Eiropas Savienības politiku instrumentu līdzfinansēto projektu un pasākumu īstenošanas, kas nav Eiropas Savienības struktūrfondi” skaidrojums, jo tas lielā mērā dublē virskodā sniegto skaidrojumu. Kodam tiek pievienots kods 21.1.9.2. “Ieņēmumi no citu valstu finanšu palīdzības programmu īstenošanas”, jo finansējuma devēju (ES vai ne ES) ir iespējams noteikt pēc projekta saistību veida.
	8. Tiek svītrots kods 21.4.9.9. “Pārējie iepriekš neklasificētie pašu ieņēmumi” un tā skaidrojums, jo tas ir vienīgais koda 21.4.9.0. “Citi iepriekš neklasificētie pašu ieņēmumi” apakškods. Ņemot vērā veiktās izmaiņas, tiek precizēts koda 21.4.9.0. skaidrojums;
	9. Tā kā kods 21.2.1.0. “Ārvalstu finanšu palīdzība atmaksām valsts pamatbudžetam” ir virskoda vienīgais apakškods ar identisku nosaukumu, tad tas tiek svītrots.
2. **Dažādas izmaiņas normatīvajos aktos:**
	1. Koda 1.2.1.0. “Uzņēmumu ienākuma nodoklis” skaidrojumā precizēts likuma nosaukums;
	2. Kodam 1.3.0.0. “Ieņēmumi no solidaritātes nodokļa” pievienots skaidrojums, uzsverot, ka uz kodu attiecina ieņēmumus no solidaritātes nodokļa, kas  valsts pamatbudžetā ieskaitīti saskaņā ar Solidaritātes nodokļa likuma redakciju, kas bija spēkā līdz 2017.gada 31.decembrim;
	3. Tiek svītroti kodi 4.2.0.0. “Īpašuma nodokļa parādi”, (likums "Par īpašuma nodokli" ir zaudējis spēku) un 4.3.0.0. “Zemes nodokļa parādi”, (likums " Par zemes nodokli" ir zaudējis spēku). Ja ir gadījumi, kad tiek saņemti nodokļu parādi par zemi, ēkām vai mājokļiem, tad ieņēmumi no kodiem 4.2.0.0. un 4.3.0.0. būtu jāattiecina uz koda 4.1.0.0. attiecīgajiem apakškodiem – attiecīgi par zemi, ēkām un mājokļiem.
	4. Tiek svītrots kods 6.1.2.0. “Ievešanas maksājumi lauksaimniecības precēm”, jo ar 01.02.2015. kodā 6.1.2.0. minētie ieņēmumi apvienoti ar kodā 6.1.1.0 minētiem ieņēmumiem saskaņā ar Komisijas 2015. gada 17. decembra deleģēto regulu (ES) 2016/341 ar ko papildina Eiropas Parlamenta un Padomes Regulu (ES) Nr. 952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas Kodeksa noteikumiem, ja attiecīgās elektroniskās sistēmas vēl nedarbojas, un groza Komisijas Deleģēto regulu (ES) 2015/2446. Līdz ar to tiek precizēts koda 6.1.1.0. “Ievedmuitas nodoklis” nosaukums un pievienots koda skaidrojums;
	5. Tiek precizēts koda 7.2.0.0. “Mikrouzņēmuma nodoklis” skaidrojums. Kontu atvēršana nav klasifikācijas jautājums, un tam būtu jābūt atrunātam normatīvajā aktā par maksājumu pakalpojumu sniegšanu un kontu atvēršanu (Ministru kabineta 17.12.2019. noteikumi Nr.652 "Kārtība, kādā Valsts kase nodrošina maksājumu pakalpojumu sniegšanu"). Tāpēc no koda skaidrojuma tiek svītrots teikums par kontu atvēršanu. Tiek arī precizēts skaidrojums par ieņēmumu attiecināšanu, jo saskaņā ar Mikrouzņēmumu nodokļa likuma 8.pantu (redakcija spēkā no 01.01.2021.) šos ieņēmumus attiecina Valsts ieņēmumu dienests;
	6. Koda 7.2.1.0. “Mikrouzņēmumu nodoklis, kuru maksā maksātāji, kas atbilst likumam "Par uzņēmumu ienākuma nodokli"” nosaukumā precizēts likuma nosaukums;
	7. Koda 8.4.1.0. “Valsts budžeta procentu ieņēmumi par aizdevumiem” skaidrojums papildināts ar valsts aizdevumu apkalpošanas maksu, kas saskaņā ar normatīvajiem aktiem par Valsts kases izsniegto aizdevumu apkalpošanu ir procentu likmes sastāvdaļa un kopā ar procentu ieņēmumiem tiek ieskaitīta valsts budžeta ieņēmumos;
	8. Precizēti kodu 8.6.2.1. “Valsts budžeta procentu ieņēmumi par Valsts kases kontu atlikumiem Latvijas Bankā vai kredītiestādēs”, 8.6.2.2. “Pašvaldību budžeta procentu ieņēmumi par kontu atlikumiem Valsts kasē (Latvijas Bankā) vai kredītiestādēs” un 8.6.2.3 “Pašvaldību budžeta iestāžu procentu ieņēmumi par kontu atlikumiem Valsts kasē (Latvijas Bankā) vai kredītiestādēs” nosaukumi un skaidrojumi, ņemot vērā, ka pēc starptautiskajiem grāmatvedības standartiem naudas ekvivalents neskaitās finanšu instruments un tiek pielīdzināts konta atlikumam, un attiecīgi saskaņā ar 19.06.2018. Ministru kabineta noteikumuiem Nr.344 "Gada pārskata sagatavošanas kārtība" jāatspoguļo pie kontu atlikumiem. Precizēti kodu 8.6.1.2. “Pašvaldību budžeta procentu ieņēmumi par noguldījumiem depozītā Valsts kasē (Latvijas Bankā) vai kredītiestādēs” un 8.6.1.3. “Pašvaldību budžeta iestāžu procentu ieņēmumi par noguldījumiem depozītā Valsts kasē (Latvijas Bankā) vai kredītiestādēs” nosaukumi un skaidrojumi, pamatojoties, ka 2019.gada 17 decembra Ministru kabineta noteikumos Nr.652 “Kārtība, kādā Valsts kase nodrošina maksājumu pakalpojumu sniegšanu”)  tiek lietota terminoloģija “kontos Valsts kasē”. No kontu 8.6.1.2., 8.6.1.3., 8.6.2.2. un 8.6.2.3. nosaukumiem un skaidrojumiem tiek dzēstas iekavas *“(Latvijas Bankā)”*, jo pašvaldībām nav kontu Latvijas Bankā;
	9. Tiek svītrots kods 9.1.2.1. “Nodeva par mantojumiem un dāvinājumiem”, jo šāda nodeva vairs neeksistē. Tā kā, svītrojot kodu 9.1.2.1., kodam 9.1.2.0. “Nodeva par notariālās darbības izpildi” paliek tikai viens apakškods 9.1.2.2. “Nodeva par notariālās darbības izpildi, izņemot mantojumus un dāvinājumus”, tad kods 9.1.2.2. tiek apvienots ar kodu 9.1.2.0. un tam tiek izveidots skaidrojums;
	10. Tiek precizēts koda 9.1.3.6. “Kredītinformācijas biroja nodeva un nodeva par personas datu apstrādes sistēmas reģistrēšanu vai Fizisko personu datu aizsardzības likumā noteikto reģistrējamo izmaiņu izdarīšanu” nosaukums, jo Fizisko personu datu aizsardzības likums vairs nav spēkā, bet jaunajā Fizisko personu datu apstrādes likumā ir noteikta cita nodeva, par kuru Ministru kabineta noteikumu projekts ir izstrādes stadijā;
	11. 2021. gada 28. jūnijā stāsies spēkā Fizisko personu reģistra likums un spēku zaudēs Iedzīvotāju reģistra likums, proti, 2021. gada 28. jūnijā sāks darboties Fizisko personu reģistrs. Ņemot vērā likumu izmaiņas, noteikumi tiek papildināti ar punktu, kas nosaka, ka uz kodu 9.1.8.3. “Nodeva par informācijas saņemšanu no Fizisko personu reģistra” attiecina arī ieņēmumus, kas iemaksāti saskaņā ar normatīvajiem aktiem par valsts nodevu par informācijas saņemšanu no Iedzīvotāju reģistra.
	12. 2020. gada 1. jūlijā stājās spēkā Administratīvās atbildības likums. Ar šā likuma spēkā stāšanos spēku zaudēja [Latvijas Administratīvo pārkāpumu kodekss](https://likumi.lv/ta/id/89648-latvijas-administrativo-parkapumu-kodekss). Administratīvās atbildības likuma Pārejas noteikumu 2.punkts nosaka, ka procesuālās darbības, kas līdz šā likuma spēkā stāšanās dienai uzsāktas saskaņā ar [Latvijas Administratīvo pārkāpumu kodeksu](https://likumi.lv/ta/id/89648-latvijas-administrativo-parkapumu-kodekss), tiek arī pabeigtas kodeksā noteiktajā kārtībā. [Latvijas Administratīvo pārkāpumu kodeksa](https://likumi.lv/ta/id/89648-latvijas-administrativo-parkapumu-kodekss) normas piemērojamas līdz attiecīgās administratīvā pārkāpuma lietvedības stadijas pabeigšanai (lietvedība iestādē, tiesā vai izpilde). Saskaņā ar Administratīvās atbildības likuma (turpmāk – AAL) 75.panta pirmās daļas 4.punktu summas, kas radušās sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju, ir procesuālie izdevumi, un no 2020.gada 1.jūlija ir mainījusies to piedziņas kārtība. Procesuālo izdevumu izpildes ieņēmumus valsts pamatbudžetā ieskaitīs tās institūcijas, kuras minētas AAL 115. pantā (turpmāk – procesa virzītāja institūcija). Saskaņā ar AAL 75.panta pirmās daļas 4.punktu summas, kas radušās sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju, ir procesuālie izdevumi, un no 2020.gada 1.jūlija ir mainījusies to piedziņas kārtība. Atbildīgs par procesuālo izdevumu samaksu un piedziņu ir procesa virzītājs, bet ne visos gadījumos procesa virzītāja institūcijai rodas procesuālie izdevumi – tie var rasties citai institūcijai, kurai šo izdevumu segšanai piešķirta dotācija no vispārējiem ieņēmumiem, kuras finansēšanas avots ir valsts pamatbudžeta ieņēmumi no procesuālo izdevumu samaksas (izpildes). Piemēram, Nodrošinājuma valsts aģentūrai rodas procesuālie izdevumi sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju, un šīs mantas ir tiesīgas nodot vairāk nekā 70 procesa virzītāja institūcijas (ievērojot, ka pašvaldības policija izveidota visā valsts teritorijā). Līdz ar to tiek papildināts koda 10.1.0.0. “Naudas sodi” skaidrojums;
	13. Saskaņā ar likumu "Par sabiedrisko pakalpojumu regulatoriem" 30.panta 2.daļu valsts nodeva regulējamās nozarēs iemaksājama valsts budžetā un tiek ieskaitīta regulatora kontā Valsts kasē, Tāpēc tiek svītrots kods 9.4.1.0. “Valsts nodeva par sabiedrisko pakalpojumu regulēšanu”;
	14. Precizēts koda 12.3.4.0. “Ieņēmumi no budžeta iestāžu saņemto un iepriekšējos gados neizlietoto budžeta līdzekļu atmaksāšanas” skaidrojums, svītrojot atsauci uz slēguma darījumiem, jo no 2021.gada slēgumā vairs nebūs iespējami gada slēguma darījumi saskaņā ar Ministru kabineta noteikumiem Nr.652 "Kārtība, kādā Valsts kase nodrošina maksājumu pakalpojumu sniegšanu".
3. **Redakcionāli precizējumi:**
	1. Tiek precizēts koda 1.2.0.0. “Ieņēmumi no juridisko personu ienākuma nodokļa” nosaukums, harmonizējot to ar citos kodos lietotajiem konkrētiem nodokļu nosaukumiem;
	2. Precizēts koda 7.0.0.0. “Nodokļu ieņēmumi, kas kompleksi apvieno dažādu nodokļu ieņēmumu grupas” nosaukums, precīzāk atspoguļojot ieņēmumu būtību un koda skaidrojums, lai tas nesaturētu izsmeļošo ieņēmumu veidu uzskaitījumu, un lai nebūtu jāveic grozījumi klasifikācijā, ja mainās saistītie normatīvie akti;
	3. Precizēts koda 8.1.1.0. “Ieņēmumi no kapitāla daļu pārdošanas, vērtspapīru tirdzniecības” skaidrojums, jo ieņēmumus, kas gūti no vērtspapīru tirdzniecības, šajā klasifikācijas kodā budžeta izpildē atzīst arī pēc naudas plūsmas;
	4. Tiek precizēts koda 8.4.1.1. “Valsts budžeta procentu ieņēmumi par aizdevumiem no valsts budžeta iestādēm, izņemot valsts speciālo sociālās apdrošināšanas budžetu” nosaukums un kods papildināts ar skaidrojumu, precīzāk uzskaitot, kādus tieši procentu ieņēmumus šeit uzskaita;
	5. Papildināts koda 8.6.4.0. “Procentu ieņēmumi par atlikto maksājumu no vēl nesamaksātās pirkuma maksas daļas” nosaukums, harmonizējot to ar koda skaidrojumu;
	6. Precizēts koda 10.1.1.6. “Naudas sodi, ko uzliek Jūras spēki” nosaukums un skaidrojums, iekļaujot atsauci arī uz citām iestādēm tiesībaizsardzības jomā. Sodus var uzlikt ne tikai Jūras spēki, bet arī citas aizsardzības iestādes (struktūras), kas nav minētas citos kodos, un kurām ir tiesības uzlikt sodus;
	7. Precizēts koda 18.2.1.1. “Valsts speciālajā budžetā no valsts pamatbudžeta saņemtā dotācija Valsts sociālās apdrošināšanas aģentūrai valsts budžeta izmaksājamo valsts sociālo pabalstu aprēķināšanai, piešķiršanai” nosaukums, uzsverot, ka saņemtā dotācija ir paredzēta arī valsts sociālo pabalstu piegādei;
	8. Precizēts koda 21.1.9.0. “Ieņēmumi no citu Eiropas Savienības politiku instrumentu līdzfinansēto projektu un pasākumu īstenošanas un citu valstu finanšu palīdzības programmu īstenošanas, saņemtā ārvalstu finanšu palīdzība” skaidrojums. Visa veida transfertus (gan no valsts budžeta, gan citiem budžetiem) uzskaita atbilstošos transferta kodos, un piebilde par transfertu ir lieka (tāda netiek pievienota citiem kodiem, uz kuriem arī attiecas tāda pati kārtība);
	9. Precizēts koda 21.4.1.3. “Ieņēmumi no lauksaimniecības produkcijas pārvērtēšanas” skaidrojums, uzsverot, ka šo kodu piemēro grāmatvedības uzskaitē;
	10. Tehnisks precizējums koda 21.4.2.4. “Maksātnespējas administrācijas ieņēmumos ieskaitāmā daļa no uzņēmējdarbības riska valsts nodevas” nosaukumā, aizstājot vārdus "Maksātnespējas administrācija" ar vārdiem "Maksātnespējas kontroles dienests" un precizēts skaidrojums, jo fonds nav Maksātnespējas kontroles dienesta darbinieku fonds, bet šīs iestādes administrēts "darbinieku garantiju fonds";
	11. Izveidots jauns kods 21.4.2.7. “Sabiedrisko pakalpojumu regulēšanas komisijas ieņēmumi”, lai korekti tiktu uzskaitīti ieņēmumi, kas pirms tam tika uzskaitīti kodā 21.3.9.9. "Citi ieņēmumi par maksas pakalpojumiem", kas īsti neatbilst pēc ekonomiskās būtības, jo tie nav maksas pakalpojumi, bet gan īpašam mērķim iezīmēti ieņēmumi (ko saskaņā ar likumu "Par sabiedrisko pakalpojumu regulatoriem" ieskaita regulatora kontā Valsts kasē, un maksājumi par regulatora sniegtajiem pakalpojumiem, kuri noteikti normatīvajos aktos).
 |
| 3. | Projekta izstrādē iesaistītās institūcijas | Finanšu ministrija, Valsts kase. |
| 4. | Cita informācija | Lai sagatavotu noteikumu projektu, Finanšu ministrija 2020. gada pirmajā pusē sagatavoja un izsūtīja anketu ministrijām, citām centrālajām valsts iestādēm un Latvijas Pašvaldību savienībai, viedokļa noskaidrošanai un priekšlikumu izteikšanai. Aizpildītas anketas un komentārus atsūtīja 18 iestādes no 30. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Valsts un pašvaldību budžeta iestāžu amatpersonas (darbinieki). |
|  2. |  Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
|  3. |  Administratīvo izmaksu monetārs novērtējums | Projekts šo jomu neskar. |
|  4. |  Cita informācija |  Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Būs nepieciešams veikt grozījumus arī Ministru kabineta 2018. gada 30. oktobra noteikumos Nr. 661 "Kārtība, kādā maksā nodokļus, nodevas, citus valsts noteiktos maksājumus un ar tiem saistītos maksājumus un novirza tos saistību segšanai", nodrošinot to spēkā stāšanos vienlaicīgi ar grozījumiem ieņēmumu klasifikācijā. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi publicēta Finanšu ministrijas tīmekļa vietnē [www.fm.gov.lv](http://www.fm.gov.lv) sadaļā "Sabiedrības līdzdalība" – “Tiesību aktu projekti” – “Valsts budžeta politika”. Līdz ar to sabiedrības pārstāvji varēja līdzdarboties projekta izstrādē, rakstiski sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Uzziņa par noteikumu projekta izstrādi 2020.gada 6.jūlijā publicēta Finanšu ministrijas tīmekļvietnē sadaļā “Sabiedrības līdzdalība” (<https://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika> ) un 2020.gada 6.jūlijā Valsts kancelejas tīmekļvietnē sadaļas “Līdzdalība” apakšsadaļā “Ministru kabineta diskusiju dokumenti” (<https://www.mk.gov.lv/content/ministru-kabineta-diskusiju-dokumenti>). |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Sabiedrība pēc noteikumu pieņemšanas tiks informēta ar publikāciju oficiālajā izdevumā "Latvijas Vēstnesis" un normatīvo aktu datu bāzē www.likumi.lv. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Valsts un pašvaldību budžeta iestādes  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Jaunas funkcijas netiek radītas. Projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.Būs nepieciešamas izmaiņās budžeta informatīvajās sistēmās, veicot izmaiņas klasifikāciju kodos. Izmaiņas veicamas iestāžu esošo resursu ietvaros. |
| 3. | Cita informācija | Nav. |

Finanšu ministrs J.Reirs

Liepiņa 67095455

Inga.liepina@fm.gov.lv